b'\n_START_ARTICLE_\nEurysthenes\n_START_PARAGRAPH_\nEurysthenes (m.kreik. \xce\x95\xe1\xbd\x90\xcf\x81\xcf\x85\xcf\x83\xce\xb8\xce\xad\xce\xbd\xce\xb7\xcf\x82) oli kreikkalaisessa mytologiassa Aristodemoksen ja Argeian poika ja Spartan mytologinen kuningas. H\xc3\xa4nt\xc3\xa4 pidet\xc3\xa4\xc3\xa4n kaksoisveljens\xc3\xa4 Prokleen kanssa Spartan kaupunkivaltion perustajana ja agiadien ensimm\xc3\xa4isen\xc3\xa4 kuninkaana._NEWLINE_Sen j\xc3\xa4lkeen kun herakleidit olivat valloittaneet Peloponnesoksen, Aristodemos sai surmansa salaman iskusta. Koska Eurysthenes ja Prokles olivat liian nuoria, m\xc3\xa4\xc3\xa4r\xc3\xa4ttiin heid\xc3\xa4n enonsa Theras heid\xc3\xa4n huoltajakseen. Valloitetut maat jaettiin arvalla, jossa kaksoisveljekset saivat Lakonian, Temenos Argoksen ja Kresfontes Messenian._NEWLINE_Veljeksist\xc3\xa4 vanhemman oli m\xc3\xa4\xc3\xa4r\xc3\xa4 tulla kruunatuksi kuninkaaksi, mutta ei edes Argeia osannut nimet\xc3\xa4, kumpi veljeksist\xc3\xa4 olisi vanhempi. Niinp\xc3\xa4 neuvoa kysyttiin Delfoin oraakkeli, joka neuvoi nimitt\xc3\xa4m\xc3\xa4\xc3\xa4n molemmat kuninkaiksi, mutta kertoi vanhemman olevan n\xc3\xa4ist\xc3\xa4 kahdesta vahvempi._NEWLINE_Jotta veljesten ik\xc3\xa4j\xc3\xa4rjestys saatiin lopullisesti ratkaistua, kutsuttiin messenialainen Panites tarkkailemaan salaa, kumpaa veljeksist\xc3\xa4 heid\xc3\xa4n \xc3\xa4itins\xc3\xa4 suosisi sy\xc3\xb6tt\xc3\xa4misen ja pesemisen aikana. T\xc3\xa4m\xc3\xa4n perusteella p\xc3\xa4\xc3\xa4teltiin Eurystheneen olevan vanhempi, ja vaikka valta jaettiinkin veljesten kesken, alettiin Eurysthenest\xc3\xa4 ja h\xc3\xa4nen j\xc3\xa4lkel\xc3\xa4isi\xc3\xa4\xc3\xa4n, agiadeja, kutsumaan v\xc3\xa4kev\xc3\xa4mmiksi. T\xc3\xa4m\xc3\xa4n seurauksena veljesten v\xc3\xa4lit viileniv\xc3\xa4t ja he olivat ikuisia vihamiehi\xc3\xa4._NEWLINE_Kun Eurysthenes ja Prokles varttuivat t\xc3\xa4ysi-ik\xc3\xa4iseksi, he siirtyiv\xc3\xa4t hallitsijoiksi huoltajansa sijasta. Theras siirtyi Santoriniin, ja perusti sinne oman kuningaskuntansa Eurystheneen ja Prokleen avustuksella. Hieronymoksen mukaan Eurysthenes hallitsi 42 vuotta, j\xc3\xa4 h\xc3\xa4nen kuolemansa j\xc3\xa4lkeen vallan peri h\xc3\xa4nen poikansa Agis.'